Langeraat van Jamaika spel gevaar vir SA | Netwerk24
Deur Annchen Nel 18 Januarie 2020 17:10
Phumza Maweni (hoofverdediger) en Karla Pretorius (hulpdoelverdediger) dek die Proteas se agterhoede. Hulle speel ook saam vir die Sunshine Coast Lightning in Australië en word beskou as een van die beste kombinasies in wêreldnetbal.
Shimona Nelson (regs) benut haar lengtevoordeel in die Nieu-Seelandse Superklub-toernooi verlede jaar. Foto: Getty Images
Saam met Shadine van der Merwe op die verdedigende vleuel is hulle dorings in die vlees van menige teenstander.
Maar hoe gemaak op die aanval? Die Proteas het in hul reeks teen Engeland einde verlede maand ietwat kleigetrap in dié afdeling.
’n Mens sal dus wil sien met watter aanvallende kombinasies hulle die Jamaikane gaan probeer troef.
Dumisani Chauke (hulpafrigter) en Dorette Badenhorst (afrigter). Foto: Gallo Images
Suid-Afrika en Jamaika se toets in die Nasiesbeker in Nottingham, Engeland, is die eerste van die nuwe internasionale seisoen.
Dorette Badenhorst, die SA afrigter, besef die Sunshine Girls het lang spelers in hul aanvallende en verdedigende sirkels.
“Ons sal ons balbesit moet behou én gedissiplineerd op die verdediging wees sodat ons hul bal kan afneem voordat dit in hul sirkel beland,” sê Badenhorst.
Die Proteas se Phumza Maweni in aksie teen Eleanor Cardwell van Engeland in November se toetsreeks. Foto: Gallo Images
Jhaniele Fowler, Jamaika se kaptein, is ’n ervare doelskieter, maar Shimona Nelson (1,95 m) spel groter gevaar. Dié 21-jarige het einde verlede jaar vir die Collingwood Magpies in die Superklub-toernooi in Nieu-Seeland met ’n doelgemiddelde van 91% gespog.
Die Proteas het die Sunshine Girls in Julie se Wêreldbeker-toernooi met drie doele (55-52) geklop, maar Jamaika het steeds die oorhand met 12 oorwinnings teenoor drie.
Jamaika is vierde op die wêreldranglys en Suid-Afrika vyfde.
* Dinsdag wag Engeland in Birmingham en volgende Saterdag Nieu-Seeland in Londen.
* Protea-groep: Ine-Marí Venter, Lenize Potgieter, Lefébre Rademan, Sigi Burger, Bongiwe Msomi (k), Izette Griesel, Romé Dreyer, Khanyisa Chawane, Phumza Maweni, Shadine van der Merwe, Zanele Vimbela, Karla Pretorius.
* TV: Sondag 16:30 (SS 10).
Meer oor: Netbal | Suid-Afrika | Jamaika | Dorette Badenhorst
‘Sunshine Girls’ soek wraak teen Proteas